Սամվելը, սակայն, երկրաշարժի սարսռազդու տեսարաններ չպատկերեց, չգնաց էժան էֆեկտների ճանապարհով: Դարձյալ շարունակեց նատյուրմորտներ նկարել, որոնք արդեն ձեռք բերեցին խորհրդանշական ու այլաբանական իմաստ: Նկարչի ասելիքն ավելի բյուրեղացավ, և հին նկարներում առկա հոգեբանական թաքուն շերտերը միանգամից դուրս ժայթքեցին: Ճիշտ է, ավելացան նաև մուգ գույները, բայց դրանք կարծես ավելի ընդգծեցին լույսի խորհուրդն ու դրա կենսահաստատ ուժը: